text:
 7.8.2012
 BG
 Официален вестник на Европейския съюз
 L 210/1
 РЕГЛАМЕНТ ЗА ИЗПЪЛНЕНИЕ (ЕС) No 714/2012 НА КОМИСИЯТА
 от 30 юли 2012 година
 относно класирането на някои стоки в Комбинираната номенклатура
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕИО) No 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
 като има предвид, че:
 (1)
 С цел да се осигури еднакво прилагане на Комбинираната номенклатура, приложена към Регламент (ЕИО) No 2658/87, е необходимо да се приемат мерки относно класирането на стоките, посочени в приложението към настоящия регламент.
 (2)
 Регламент (ЕИО) No 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.
 (3)
 Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.
 (4)
 Уместно е да се предвиди обвързващата тарифна информация, която е издадена от митническите органи на държавите членки във връзка с класирането на стоки в Комбинираната номенклатура, но която не е в съответствие с настоящия регламент, да може да продължи да бъде ползвана от титуляря за срок от три месеца съгласно член 12, параграф 6 от Регламент (ЕИО) No 2913/92 на Съвета от 12 октомври 1992 г. относно създаване на Митнически кодекс на Общността (2).
 (5)
 Мерките, предвидени в настоящия регламент, са в съответствие със становището на Комитета по Митническия кодекс,
 ПРИЕ НАСТОЯЩИЯ РЕГЛАМЕНТ:
 Член 1
 Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
 Член 2
 Обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде ползвана за срок от три месеца съгласно член 12, параграф 6 от Регламент (ЕИО) No 2913/92.
 Член 3
 Настоящият регламент влиза в сила на двадесетия ден след публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 30 юли 2012 година.
 За Комисията, от името на председателя,
 Algirdas ŠEMETA
 Член на Комисията
 (1) ОВ L 256, 7.9.1987 г., стр. 1.
 (2) ОВ L 302, 19.10.1992 г., стр. 1.
 ПРИЛОЖЕНИЕ
 Описание на стоките
 Класиране
 (код по КН)
 Основания
 (1)
 (2)
 (3)
 1.
 Артикул, представляващ гъвкава силиконова клавиатурна мембрана с 19 клавиша и приблизителни размери 65 × 40 × 1 mm.
 Артикулът има напечатана повърхност на клавишите, представляващи буквено-цифрова клавиатура, бутони за набиране и други бутони, типични за мобилни телефони.
 Под всеки клавиш има елемент за електрически контакт, изработен от импрегниран с въглерод силикон.
 Артикулът е със специфична форма и дизайн, като предназначението му е да бъде използван в конкретен модел мобилен телефон.
 8517 70 90
 Класирането се определя от общи правила 1 и 6 за тълкуване на Комбинираната номенклатура, от забележка 2, буква б) към раздел XVI и от описанието на кодове по КН 8517, 8517 70 и 8517 70 90.
 Изключва се класиране по No 8536 като прекъсвач, тъй като артикулът се състои само от част (едната страна на контактните точки) на превключващо устройство (вж. също обяснителните бележки към Комбинираната номенклатура към No 8536, точка 8).
 Артикулът е основен функционален елемент на мобилен телефон и не може да се използва самостоятелно за други цели. Той също така е специално пригоден за използване в конкретен модел мобилен телефон. По-специално неговата форма и метод на работа изключват всяка друга употреба (вж. също решението на Съда на Европейския съюз по дело С-183/06). Следователно класирането по No 8538 като част, изключително или главно предназначена за превключващо устройство, също се изключва.
 Поради тази причина артикулът следва да бъде класиран в код по КН 8517 70 90 като част от мобилен телефон.
 2.
 Артикул (наречен „модул на гъвкава клавиатура“), чийто основен корпус е с приблизителни размери 56 × 42 × 1 mm и който е съставен от две мембрани, представляващи превключващо устройство:
 —
 горна мембрана от полиимид, чиято долна повърхност е снабдена с 24 медни контактни точки,
 —
 долна мембрана от полиимид, съдържаща печатна платка, чиято горна повърхност е снабдена с 24 медни контактни точки.
 Върху горната мембрана има защитен слой от прозрачна пластмаса с отпечатано изображение на клавиатура на мобилен телефон; под долната мембрана има защитен хартиен лист.
 Към основния корпус на артикула са свързани следните компоненти:
 —
 два плоски електрически проводника с конектори,
 —
 два модула на печатни платки, съдържащи активни и пасивни елементи, датчик за осветеност и превключвател с ефект на Хол за контролиране на системата за осветяване на клавиатурата.
 Артикулът е със специфична форма и дизайн, като предназначението му е да бъде използван в конкретен модел мобилен телефон.
 8517 70 90
 Класирането се определя от общи правила 1 и 6 за тълкуване на Комбинираната номенклатура, от забележка 2, буква б) към раздел XVI и от описанието на кодове по КН 8517, 8517 70 и 8517 70 90.
 В допълнение към двете мембрани със съответстващи контактни точки за превключване на електрически вериги артикулът включва модули на печатни платки за контролиране на системата за осветяване на клавиатурата. Следователно класирането като превключващо устройство за електрически вериги по No 8536 се изключва.
 Артикулът е основен функционален елемент на мобилен телефон и не може да се използва самостоятелно за други цели. Той също така е специално пригоден за използване в конкретен модел мобилен телефон. По-специално неговата форма и метод на работа изключват всяка друга употреба (вж. също решението на Съда на Европейския съюз по дело С-183/06).
 Поради тази причина артикулът следва да бъде класиран в код по КН 8517 70 90 като част от мобилен телефон.


type: legislation

jurisdiction: EU

text:
 18.12.2015
 DA
 Den Europæiske Unions Tidende
 L 332/119
 KOMMISSIONENS GENNEMFØRELSESFORORDNING (EU) 2015/2389
 af 17. december 2015
 om fastsættelse af tildelingskoefficienten for de mængder, der er omfattet af ansøgninger om importlicens, som er indgivet i perioden 1.-7. december 2015, og om fastsættelse af de mængder, som skal overføres til mængden for delperioden 1. april til 30. juni 2016 inden for rammerne af de toldkontingenter for fjerkrækød, der er åbnet ved forordning (EF) nr. 1385/2007
 EUROPA-KOMMISSIONEN HAR —
 under henvisning til traktaten om Den Europæiske Unions funktionsmåde,
 under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 188, og
 ud fra følgende betragtninger:
 (1)
 Ved Kommissionens forordning (EF) nr. 1385/2007 (2) blev der åbnet årlige toldkontingenter for import af fjerkræ.
 (2)
 De mængder, som er omfattet af ansøgninger om importlicenser, der er indgivet i perioden 1.-7. december 2015 for delperioden 1. januar til 31. marts 2016, overstiger for visse kontingenter de disponible mængder. Det bør derfor fastsættes, i hvilket omfang der kan udstedes importlicenser, idet der fastsættes en tildelingskoefficient, som skal anvendes på de mængder, der er ansøgt om, og som beregnes i henhold til artikel 7, stk. 2, i Kommissionens forordning (EF) nr. 1301/2006 (3).
 (3)
 De mængder, som er omfattet af ansøgninger om importlicenser, der er indgivet i perioden 1.-7. december 2015 for delperioden 1. januar til 31. marts 2016, er for visse kontingenter mindre end de disponible mængder. Det bør derfor fastslås, hvilke mængder der ikke er ansøgt om licens for, og disse mængder bør lægges til den mængde, der er fastsat for den følgende kontingentdelperiode.
 (4)
 For at sikre, at foranstaltningerne forvaltes effektivt, bør denne forordning træde i kraft på dagen for offentliggørelsen i Den Europæiske Unions Tidende —
 VEDTAGET DENNE FORORDNING:
 Artikel 1
 1. Den tildelingskoefficient, som er anført i bilaget til denne forordning, skal anvendes på de mængder, som er omfattet af ansøgninger om importlicenser, som er indgivet i henhold til forordning (EF) nr. 1385/2007 for delperioden 1. januar til 31. marts 2016.
 2. De mængder, for hvilke ingen ansøgninger om importlicens er indgivet i henhold til forordning (EF) nr. 1385/2007, og som skal overføres til delperioden 1. april til 30. juni 2016, er anført i bilaget til denne forordning.
 Artikel 2
 Denne forordning træder i kraft på dagen for offentliggørelsen i Den Europæiske Unions Tidende.
 Denne forordning er bindende i alle enkeltheder og gælder umiddelbart i hver medlemsstat.
 Udfærdiget i Bruxelles, den 17. december 2015.
 På Kommissionens vegne
 For formanden
 Jerzy PLEWA
 Generaldirektør for landbrug og udvikling af landdistrikter
 (1) EUT L 347 af 20.12.2013, s. 671.
 (2) Kommissionens forordning (EF) nr. 1385/2007 af 26. november 2007 om gennemførelsesbestemmelser til Rådets forordning (EF) nr. 774/94 for så vidt angår åbning og forvaltning af EF-toldkontingenter for import af fjerkrækød (EUT L 309 af 27.11.2007, s. 47).
 (3) Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (EUT L 238 af 1.9.2006, s. 13).
 BILAG
 Løbenummer
 Tildelingskoefficient for ansøgninger, der er indgivet for delperioden 1. januar til 31. marts 2016
 (%)
 Mængder, der ikke er ansøgt om licens for, og som skal lægges til de disponible mængder for delperioden 1. april til 30. juni 2016
 (kg)
 09.4410
 0,16909
 —
 09.4411
 0,171057
 —
 09.4412
 0,177304
 —
 09.4420
 0,192789
 —
 09.4421
 —
 175 000
 09.4422
 0,192789
 —


type: wikipedia

text:
Khwājah Hijrān är ett distrikt i Afghanistan. Det ligger i provinsen Baghlan, i den nordöstra delen av landet, kilometer norr om huvudstaden Kabul.
 Trakten runt Khwājah Hijrān består i huvudsak av gräsmarker. Runt Khwājah Hijrān är det ganska glesbefolkat, med invånare per kvadratkilometer. Ett kallt stäppklimat råder i trakten. Årsmedeltemperaturen i trakten är °C. Den varmaste månaden är juli, då medeltemperaturen är °C, och den kallaste är januari, med °C. Genomsnittlig årsnederbörd är millimeter. Den regnigaste månaden är februari, med i genomsnitt mm nederbörd, och den torraste är juli, med mm nederbörd.
 Källor
 Distrikt i Baghlan


type: other

text:
oppenoukogu otsused 2015.-2016.a.
 Tallinn 30. august 2016. a nr 3-7/4
 1. Direktori tervitus, uute töötajate tutvustamine
 2. Eelmise õppenõukogu otsuste läbivaatamine
 2.1 Täiendava õppetöö tulemused
 3. Lasnamäe Vene Gümnaasiumi sisehindamise tulemused aastatel 2014/2015/2016
 4. Kooli arengukava, eesmärkide ja tööplaani täitmine 2015.-2016. õa; ettepanekud kooli õppe- ja kasvatustegevuse parendamiseks
 5. Kooli dokumentide muudatuste läbiarutamine ja arvamuse avaldamine
 5.1 LVG õppekava muudatuste läbiarutamine ja arvamuse avaldamine
 5.2 Õpilastega arenguvestluste läbiviimise kord
 5.3 LVG kodukorra muudatuste läbiarutamine ja arvamuse avaldamine
 6. Välisriigist tulnud õpilaste õpingute jätkamiseks klassidesse määramine
 1. Viia üle täiendava õppetöö rahuldava tulemuse alusel järgmised õpilased:
 · 11. klassi .....
 · 12.A klassi ....
 · 12.B klassi .....
 Alus: HTM määrus 23. augusti 2010. a nr 44 „Kooli õppenõukogu töökord ja ülesanded“
 § 4 p. 1; „LVG hindamise kord“ §13 p.2; Gümnaasiumi riiklik õppekava, § 15 p. 3
 2. Kiita heaks sisehindamise 2014.-2015.-2016. õa tulemused.
 3. Kiita heaks LVG sisehindamise arengukava 2015.-2016. õa eesmärkide ja tööplaani täitmine.
 4. Olles läbi arutanud 2015.-2016. õa õppe-kasvatustegevuse tulemused, hindab õppenõukogu need hindega „hea“.
 5. Kiita heaks LVG Põhikooli õppekava ja LVG hindamise korra muudatused
 5.1 Kiita heaks LVG gümnaasiumiastme õppekava muudatused.
 5.2 Kiita heaks „Õpilastega arenguvestluste läbiviimise kord“.
 Alus: Põhikooli ja gümnaasiumi seadus § 37 lõige 5; haridus- ja teadusministri 23.augusti 2010. a määuse 44 „Kooli õppenõukogu ülesanded ja töökord“ § 2 punkt 8
 5.3 Kiita heaks LVG kodukorra muudatused
 Alus: haridus- ja teadusministri 23.augusti 2010. a määruse 44 „Kooli õppenõukogu ülesanded ja töökord“ § 2 punkt 4
 6. Kinnitada välisriikidest tulnud õpilane ... õpingute jätkamiseks 6C klassi.
 Alus: Haridus- ja teadusministri 23.08.2010. a määrus nr 44 § 4 punkt 3; Haridus- ja teadusministri 19.08.2010. a määrus nr 43 § 5 lõige 2
 Tallinn 20. juuni 2016. a nr 3-7/3
 Täiendava õppetöö tulemused 2.-9. klassis.
 Põhikooli lõpetamine ja lõputunnistuste väljaandmine. Õpilaste tunnustamine kiituskirjaga.
 Täiendava õppetöö tulemused 10.-12. klassis.
 Gümnaasiumi lõpetamine ja lõputunnistuste väljaandmine. Õpilaste tunnustamine medalite ja kiituskirjadega.
 1.1 Täiendava õppetöö rahuldava tulemuse alusel viia üle:
 3.A klassi 2.A klassi õpilane ...
 7.V klassi 6.V klassi õpilane ...
 8.A klassi 7.A klass õpilane ...
 9.A klassi 8.A klassi õpilased: ...
 9.B klassi 8.B klassi õpilased: ...
 1.2 Täiendava õppetöö rahuldava tulemuse alusel lõpetada klass
 9. B klassi õpilane
 2.1 Lugeda põhikool lõpetanuks ja väljastada põhikooli lõputunnistused 67 õpilasele.
 9.A klass ...
 9.B klass ...
 9.V klass ...
 Alus: Põhikooli- ja gümnaasiumiseadus § 30 lg 5; haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 p 6; Põhikooli riiklik õppekava § 23 p 1.
 2.2 Anda välja kiitusega põhikooli lõputunnistus
 Alus: haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 punkt 7; haridus- ja teadusministri 9. augusti 2010. a määrus nr 37 «Õpilase tunnustamise tingimused ja kord» § 2 p 1.
 2.3 Tunnustada kiituskirjaga „Väga heade tulemuste eest üksikus õppeaines” järgmisi õpilasi:
 Alus: haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 p 7; haridus- ja teadusministri 9. augusti 2010. a määrus nr 37 «Õpilase tunnustamise tingimused ja kord» § 1 p 1; „Lasnamäe Vene Gümnaasiumi õpilaste tunnustamise tingimused ja kord“ § 6.
 3.1 Täiendava õppetöö rahuldava tulemuse alusel viia üle:
 11.A klassi alljärgnevad 10.A klassi õpilased: ...
 12.B klassi alljärgnevad 11.B klassi õpilased: ...
 3.2 Pikendada õppeaasta kuni 25.08.2016 järgmistele õpilastele:
 11.A klass ...
 Alus: „Lasnamäe Vene Gümnaasiumi hindamise kord“ § 8 p 2, § 12 p 3.
 4.1 Lugeda gümnaasium lõpetatuks ja väljastada lõputunnistused 36 õpilasele:
 12.A klass ...
 12.B klass ...
 Alus: HTM määrus 23. augusti 2010. a nr 44 „Kooli õppenõukogu töökord ja ülesanded“ § 4 p. 6; Põhikooli- ja gümnaasiumiseadus § 28 p 10, § 31; Gümnaasiumi riiklik õppekava § 18 p 3; Lasnamäe Vene Gümnaasiumi õppekava § 22 p 3; „Lasnamäe Vene gümnaasiumi hindamise kord“ § 15 p 3.
 4.2 Arvata ... Lasnamäe Vene Gümnaasiumi õpilaste nimekirjast välja alates 21.06.2016.
 Alus: Põhikooli- ja gümnaasiumiseadus § 28 p.7.
 4.3 Tunnustada järgmisi õpilasi kuldmedaliga:
 12. B klass ...
 4.4 Tunnustada järgmisi õpilasi hõbemedaliga:
 12. B klass...
 Alus: Haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 p 7; haridus- ja teadusministri 9. augusti 2010. a määrus nr 37 «Õpilase tunnustamise tingimused ja kord» § 3 lg 3
 Tallinn 02. juuni 2016. a nr 3-7/2
 2015.- 2016. õppeaasta tulemused:
 1.1 Järgmisesse klassi üleviimine (1.-8., 10., 11. klass)
 1.2 Täiendavale õppetööle jätmine (1.-12. klass)
 1.3 Kiituskirjaga tunnustamine (1.-8. klass)
 Õppenõukogu liikmed, kes allkirjastavad lõputunnistused.
 1.1 Õppeaasta tulemuste alusel viia üle:
 2.A klassi alljärgnevad 1.A klassi õpilased:...
 2.B klassi alljärgnevad 1.B klassi õpilased:...
 2.C klassi alljärgnevad 1.C klassi õpilased:...
 2.D klassi alljärgnevad 1.D klassi õpilased:...
 2.E klassi alljärgnevad 1.E klassi õpilased:...
 3.A klassi alljärgnevad 2.A klassi õpilased:...
 3.B klassi alljärgnevad 2.B klassi õpilased:...
 3.V klassi alljärgnevad 2.V klassi õpilased:...
 3.E klassi alljärgnevad 2.E klassi õpilased:...
 3.C klassi alljärgnevad 2.C klassi õpilased:...
 4.A klassi alljärgnevad 3.A klassi õpilased:...
 4.B klassi alljärgnevad 3.B klassi õpilased:...
 4.V klassi alljärgnevad 3.V klassi õpilased:...
 4.C klassi alljärgnevad 3.C klassi õpilased:...
 5.A klassi alljärgnevad 4.A klassi õpilased:...
 5.B klassi alljärgnevad 4.B klassi õpilased:...
 5.V klassi alljärgnevad 4.V klassi õpilased:...
 5.C klassi alljärgnevad 4.C klassi õpilased:...
 6.A klassi alljärgnevad 5.A klassi õpilased:...
 6.B klassi alljärgnevad 5.B klassi õpilased:...
 6.V klassi alljärgnevad 5.V klassi õpilased:...
 6.C klassi alljärgnevad 5.C klassi õpilased:...
 7.A klassi alljärgnevad 6.A klassi õpilased:...
 7.B klassi alljärgnevad 6.B klassi õpilased:...
 7.V klassi alljärgnevad 6.V klassi õpilased:...
 8.A klassi alljärgnevad 7.A klassi õpilased:...
 8.B klassi alljärgnevad 7.B klassi õpilased:...
 8.V klassi alljärgnevad 7.V klassi õpilased:...
 8.G klassi alljärgnevad 7.G klassi õpilased:...
 9A klassi alljärgnevad 8.A klassi õpilased:...
 9.B klassi alljärgnevad 8.B klassi õpilased:...
 9.V klassi alljärgnevad 8.V klassi õpilased:...
 11.A klassi alljärgnevad 10.A klassi õpilased:...
 12.A klassi alljärgnevad 11.A klassi õpilased:...
 12.B klassi alljärgnevad 11.B klassi õpilased:...
 1.2.1 Pikendada õppeaasta kuni 17.06.2016 järgmistel õpilastel: ...
 1.2.2 Pikendada õppeaasta kuni 25.08.2016: ...
 Alus: Gümnaasiumi riikliku õppekava § 21 p 6; haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 p1.
 1.3 Tunnustada kiituskirjaga „Väga hea õppimise eest” järgmisi õpilasi: ...
 Alus: Põhikooli riikliku õppekava § 22 p 8 ja p 9; haridus- ja teadusministri 23. augusti 2010. a määruse nr 44 „Kooli õppenõukogu ülesanded ja töökord” § 4 punkt 7; haridus- ja teadusministri 9. augusti 2010. a määrus nr 37 «Õpilase tunnustamise tingimused ja kord» §1; Lasnamäe Vene Gümnaasiumi õpilaste tunnustamise tingimused ja kord § 5 p 2
 2. Kinnitada nimekirja järgmised õppenõukogu liikmed, kes allkirjastavad 2015.-2016 õppeaasta lõputunnistused:
 9. klassid: ...
 12. klass: ...
 Tallinn 04. september 2015.a nr 3-7/1
 1. Õppenõukogu sekretäri valimine 2015.- 2016. õppeaastaks.
 2. Eesmärkide ja kooli üldtööplaani kinnitamine 2015.-2016. õppeaastaks.
 3. Koduõppe rakendamine vanema taotluse alusel.
 4. Õppenõukogu esindajate nimetamine kooli hoolekogu koosseisu.
 1.Valida õppenõukogu sekretäriks 2015.- 2016. õppeaastaks ...
 2.Kinnitada kooli üldtööplaan 2015.-2016. õppeaastaks.
 3.Rakendada vanema taotlusel ... koduõpe. Koolipoolseks vastutavaks isikuks õpilasele individuaalse õppekava koostamisel on ... Ema koostab individuaalse õppekava ja esitab kooli direktorile kinnitamiseks. Kontroll üks kord poole aasta jooksul.
 4.Avaliku hääletamise alusel nimetada õppenõukogu esindajateks LVG hoolekogu koosseisu järgmised õppenõukogu liikmed:
 Tallinn 31. august 2015. a nr 3-7/9
 1.1 Õppenõukogu sekretäri valimine
 2. Eelmise õppenõukogu otsuste täitmisest. Täiendava õppetöö tulemused
 3. Lasnamäe Vene Gümnaasiumi sisehindamise tulemused 2014.-2015. õppeaastal ja ettepanekud kooli õppe- ja kasvatustegevuse parendamiseks:
 3.1 Kooli arengukava, eesmärkide ja tööplaani täitmine 2014.-2015. õppeaastal
 3.1.1 Kokkuvõte õpilaste, lastevanemate ja kooli personali rahulolu ankeetidest
 3.1.2 Õppe- ja kasvatustegevuse tulemused ja ettepanekud kooli õppe- ja kasvatustegevuse parendamiseks
 4. LVG põhikooli õppekava läbiarutamine ja arvamuse andmine põhikooli õppekava kohta
 4.1 Põhikoolis eesti keeles õpetatavad ained
 5. LVG gümnaasiumi õppekava läbiarutamine ja arvamuse andmine gümnaasiumi õppekava kohta
 6. Lasnamäe Vene Gümnaasiumi hindamise korra läbiarutamine ja arvamuse andmine kooli hindamise korra kohta
 7. LVG uurimistöö ettevalmistamise, läbiviimise korra läbiarutamine ja arvamuse andmine LVG uurimistöö ettevalmistamise, läbiviimise korra ning selle muudatuste kohta
 8. LVG kodukorra läbiarutamine ja arvamuse andmine kooli kodukorra ning selle muudatuste kohta
 9. Välisriigist tulnud õpilaste õpingute jätkamiseks klassidesse määramine
 1. Valida õppenõukogu sekretäriks Tiina Müürsepp.
 Alus: Haridus- ja teadusministri 23.08.2010.a määrus nr 44 §5 lk 1
 2. Viia üle täiendava õppetöö rahuldava tulemuse alusel järgmised õpilased: ...........
 Alus: Haridus- ja teadusministri 23.08.2010.a määrus nr 44 §6 lk 4
 3.1 Kiita heaks sisehindamise tulemused, arengukava, eesmärkide ja tööplaani täitmine.
 Alus: Haridus- ja teadusministri 23.08.2010.a määrus nr 44 §2 p6
 3.2 Sisehindamise tulemuste analüüsi põhjal vajavad parendamist:
 · põhikooli eesti keele ja matemaatika lõpueksamite tulemused;
 · LVG hindamise korra järgimine õpetajate poolt;
 · e-kooli täitmine;
 · gümnaasiumiastme õpilaste õppetöös osalemine;
 · traumaohu ennetamine vahetundides ja kehalise kasvatuse tundides.
 3.3 Olles läbi arutanud 2014.-2015. õppeaasta õppe-kasvatustegevuse tulemused, hindab õppenõukogu need hindega „hea“.
 4. Lasnamäe Vene Gümnaasiumi põhikooli õppekava on koostatud lähtuvalt põhikooli- ja gümnaasiumiseadusest „Põhikooli riiklikust õppekavast“ ning teistest õigusaktidest, on suunatud õpilaste arengu toetamiseks ning on heaks aluseks õppe- ja kasvatustegevuse korraldamiseks koolis.
 Alus: põhikooli- ja gümnaasiumi seadus § 17 lõike 2; Põhikooli riiklik õppekava; Haridus- ja teadusministri 23.08.2010.a määrus nr 44 §2 p1.
 4.1 Kiita heaks 2015.-2016. õppeaastal põhikoolis eesti keeles õpetatavad ained.
 5. Lasnamäe Vene Gümnaasiumi gümnaasiumi õppekava on koostatud lähtuvalt põhikooli- ja gümnaasiumiseadusest „Gümnaasiumi riiklikust õppekavast“ ning teistest õigusaktidest, on suunatud õpilaste arengu toetamiseks ning on heaks aluseks õppe- ja kasvatustegevuse korraldamiseks koolis.
 Alus: põhikooli- ja gümnaasiumi seadus § 17 lõike 2; Gümnaasiumi riiklik õppekava; Haridus- ja teadusministri 23.08.2010.a määrus nr 44 §2 p1
 6. Kiita heaks Lasnamäe Vene Gümnaasiumi hindamise kord. Hindamise kord jõustub alates 1. septembrist 2015.
 7. Kiita heaks muudatused LVG uurimistöö ettevalmistamise, läbiviimise ja hindamise korras.
 8. Kiita heaks muudatused LVG kodukorras.
 Alus: Haridus- ja teadusministri 23.08.2010.a määrus nr 44 §2 p 4
 9. Kinnitada välisriikidest tulnud õpilased õpingute jätkamiseks määratud klassidesse.
 Alus: Haridus- ja teadusministri 23.08.2010.a määrus nr 44 §4 p 3; Haridus- ja teadusministri 19.08.2010.a määrus nr 43 §5 lk 2


text:
 EUROPOS KOMISIJA
 Briuselis, 2018 09 05
 COM(2018) 610 final
 2018/0319(NLE)
 Pasiūlymas
 TARYBOS SPRENDIMAS
 dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu
 AIŠKINAMASIS MEMORANDUMAS
 1.PASIŪLYMO APLINKYBĖS
 •Pasiūlymo pagrindimas ir tikslai
 2016 m. rugsėjo 14 d. Europos Parlamento ir Tarybos reglamento (ES) 2016/1624 dėl Europos sienų ir pakrančių apsaugos pajėgų
 1
 54 straipsnio 3 dalyje nustatyta, kad Europos sienų ir pakrančių apsaugos agentūra gali koordinuoti valstybių narių ir trečiųjų valstybių operatyvinį bendradarbiavimą išorės sienų valdymo srityje. Todėl Agentūra prie išorės sienų gali vykdyti veiksmus, susijusius su viena arba daugiau valstybių narių ir trečiąja valstybe, kuri yra bent vienos iš tų valstybių narių kaimynė, su sąlyga, kad ta kaimyninė valstybė su tuo sutinka, be kita ko, tos trečiosios valstybės teritorijoje.
 Remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus. Visų pirma jame nustatoma operacijos apimtis, civilinė ir baudžiamoji atsakomybė ir būrių narių užduotys ir įgaliojimai. Susitarimu dėl statuso užtikrinama, kad vykdant tas operacijas būtų visapusiškai gerbiamos pagrindinės teisės.
 Remdamasi Tarybos priimtais derybiniais nurodymais, Europos Komisija vedė derybas su buvusiosios Jugoslavijos Respublika Makedonija dėl susitarimo dėl statuso, kad būtų sukurta teisinė sistema, pagal kurią būtų galima nedelsiant imtis veiksmų pagal parengtus veiklos planus, kai prireiks greitai reaguoti. Nors migracijos srautai regione yra daug mažesni nei 2015–2016 m., organizuoto nusikalstamumo tinklai greitai prisitaiko prie naujų aplinkybių ir keičia neteisėto migrantų gabenimo maršrutus ir metodus. Patvirtinus susitarimą dėl statuso, atsakingos buvusiosios Jugoslavijos Respublikos Makedonijos valdžios institucijos ir ES valstybės narės, koordinuojamos Europos sienų ir pakrančių apsaugos agentūros, galės greičiau reaguoti į tokius galimus pokyčius.
 Pridėtas pasiūlymas dėl Tarybos sprendimo yra teisinė priemonė Europos Sąjungos ir buvusiosios Jugoslavijos Respublikos Makedonijos susitarimui dėl statuso pasirašyti.
 2017 m. vasario 21 d. Komisija gavo Tarybos leidimą pradėti derybas su buvusiąja Jugoslavijos Respublika Makedonija dėl susitarimo dėl Europos sienų ir pakrančių apsaugos agentūros veiksmų buvusiojoje Jugoslavijos Respublikoje Makedonijoje statuso.
 Derybos dėl susitarimo dėl statuso pradėtos 2017 m. rugsėjo 15 d., jų antras etapas vyko 2017 m. lapkričio 24 d., o galutinis etapas – 2018 m. balandžio 30 d. Derybos buvo sėkmingai baigtos ir 2018 m. liepos 18 d. Briuselyje susitarimo dėl statuso projektą parafavo už migraciją, vidaus reikalus ir pilietiškumą atsakingas Komisijos narys D. Avramopoulos ir buvusiosios Jugoslavijos Respublikos Makedonijos vidaus reikalų ministras O. Spasovskis.
 Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo dėl statuso projektas Sąjungai yra priimtinas.
 Valstybės narės buvo informuotos ir su jomis buvo konsultuotasi atitinkamoje Tarybos darbo grupėje.
 •Suderinamumas su toje pačioje politikos srityje galiojančiomis nuostatomis
 Dvišalius susitarimus su buvusiąja Jugoslavijos Respublika Makedonija yra sudariusios trylika valstybių narių: tai apima keletą bendrų priemonių, kaip antai patikrinimus kertant sieną, stebėjimą, patruliavimą, grąžinimą ir kt. Taip pat jau taikomas buvusiosios Jugoslavijos Respublikos Makedonijos Vidaus reikalų ministerijos ir Europos sienų ir pakrančių apsaugos agentūros darbinis susitarimas (dabar atnaujinamas), kuriuo visų pirma nustatytas reguliarus Pasienio reikalų ir migracijos skyriaus atstovų dalyvavimas stebėtojų teisėmis Europos sienų ir pakrančių apsaugos agentūros koordinuojamose bendrose operacijose valstybių narių teritorijoje, susitarus su priimančiąją valstybe nare.
 •Suderinamumas su kitomis Sąjungos politikos sritimis
 Europos migracijos darbotvarkė grindžiama keturiais ramsčiais. Vienas jų – sienų valdymas. Tai reiškia, kad būtina geriau valdyti ES išorės sieną, visų pirma užtikrinant solidarumą su prie išorės sienų esančiomis valstybėmis narėmis ir didinant sienų kirtimo efektyvumą. Teigiamas sustiprintos buvusiosios Jugoslavijos Respublikos Makedonijos sienų kontrolės poveikis taip pat bus jaučiamas prie ES išorės sienų, visų pirma prie Bulgarijos ir Graikijos išorės sienų, ir prie buvusiosios Jugoslavijos Respublikos Makedonijos sienų. Tolesnis saugumo prie išorės sienų stiprinimas taip pat atitinka Europos saugumo darbotvarkę.
 2.TEISINIS PAGRINDAS, SUBSIDIARUMO IR PROPORCINGUMO PRINCIPAI
 •Teisinis pagrindas
 Šio Tarybos sprendimo pasiūlymo teisinis pagrindas yra SESV 77 straipsnio 2 dalies b ir d punktai ir 79 straipsnio 2 dalies c punktas kartu su SESV 218 straipsnio 5 dalimi.
 ES kompetencija sudaryti susitarimą dėl statuso yra aiškiai nustatyta Reglamento (ES) 2016/1624 54 straipsnio 4 dalyje, kurioje nustatyta, kad kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso.
 Pagal SESV 3 straipsnio 2 dalį Sąjunga turi išimtinę kompetenciją sudaryti tarptautinį susitarimą, kai jo sudarymas numatytas Sąjungos teisėkūros procedūra priimtame akte. Reglamento (ES) 2016/1624 54 straipsnio 4 dalyje nustatyta, kad Europos Sąjunga su atitinkama trečiąja valstybe sudaro susitarimą dėl statuso. Taigi, pridedamas susitarimas su buvusiąja Jugoslavijos Respublika Makedonija priklauso išimtinei Europos Sąjungos kompetencijai.
 •Subsidiarumo principas (neišimtinės kompetencijos atveju)
 Netaikoma.
 •Proporcingumo principas
 Pagal susitarimą dėl statuso, prasidėjus staigiam migrantų antplūdžiui, vietoj dvišalio valstybių narių būrių siuntimo Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius.
 Todėl siekiant geriau valdyti buvusiosios Jugoslavijos Respublikos Makedonijos sienas reikia laikytis bendro požiūrio.
 •Priemonės pasirinkimas
 Šis pasiūlymas pagrįstas SESV 218 straipsnio 5 dalimi, kurioje numatyta dėl tarptautinių susitarimų priimti Tarybos sprendimus. Kitų teisinių priemonių, kuriomis būtų galima pasiekti šio pasiūlymo tikslą, nenumatyta.
 3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
 •Galiojančių teisės aktų ex post vertinimas / tinkamumo patikrinimas
 Netaikoma
 •Konsultacijos su suinteresuotosiomis šalimis
 Netaikoma
 •Tiriamųjų duomenų rinkimas ir naudojimas
 Netaikoma
 •Poveikio vertinimas
 Deryboms dėl susitarimo dėl statuso poveikio įvertinti nereikėjo.
 •Reglamentavimo tinkamumas ir supaprastinimas
 Kadangi tai bus naujas susitarimas, esamų priemonių vertinimo ir tinkamumo patikrų nebuvo galima atlikti.
 •Pagrindinės teisės
 Į susitarimo dėl statuso projektą įtrauktos nuostatos, kuriomis užtikrinama, kad būtų apsaugotos pagrindinės asmenų, kuriems daro poveikį Europos sienų ir pakrančių apsaugos agentūros koordinuojamuose veiksmuose dalyvaujančių būrių narių veiksmai, teisės.
 Nuostatos dėl pagrindinių teisių išsamiau paaiškintos 5 punkte „Kiti elementai“.
 4.POVEIKIS BIUDŽETUI
 Susitarimas dėl statuso savaime neturi finansinio poveikio. Išlaidos susidarys Europos sienų ir pakrančių apsaugos agentūros būrius faktiškai nusiuntus pagal veiklos planą ir atitinkamą dotacijos susitarimą; tos išlaidos turės būti padengtos iš Europos sienų ir pakrančių apsaugos agentūros biudžeto. Pagal susitarimą dėl statuso ateityje vykdomi veiksmai bus finansuojami pačios Europos sienų ir pakrančių apsaugos agentūros ištekliais.
 Prie Reglamento dėl Europos sienų ir pakrančių apsaugos pajėgų pasiūlymo pridėtoje finansinėje ataskaitoje įvertinta, kad Europos sienų ir pakrančių apsaugos agentūros išlaidos, susijusios su 2017–2020 m. sustiprintu bendradarbiavimu su trečiosiomis valstybėmis (įskaitant galimas bendras operacijas su kaimyninėmis šalimis), kasmet vidutiniškai bus 6,090 mln. EUR.
 5.KITI ELEMENTAI
 •Įgyvendinimo planai ir stebėsena, vertinimas ir ataskaitų teikimo tvarka
 Komisija užtikrins tinkamą susitarimo dėl statuso įgyvendinimo stebėseną.
 Buvusioji Jugoslavijos Respublika Makedonija ir Europos sienų ir pakrančių apsaugos agentūra kartu vertins kiekvieną bendrą operaciją arba skubią pasienio pagalbą.
 Visų pirma Europos sienų ir pakrančių apsaugos agentūra, buvusioji Jugoslavijos Respublika Makedonija ir valstybės narės, dalyvaujančios vykdant konkretų veiksmą, pabaigusios vykdyti kiekvieną veiksmą parengia ataskaitą apie susitarimo nuostatų, įskaitant dėl asmens duomenų tvarkymo, taikymą.
 •Aiškinamieji dokumentai (direktyvoms)
 Netaikoma.
 •Išsamus konkrečių pasiūlymo nuostatų paaiškinimas
 Susitarimo taikymo sritis
 Pagal šį susitarimą Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius, kurie turės vykdomuosius įgaliojimus vykdyti bendras operacijas ir teikti skubią pasienio pagalbą. Nors šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas)
 2
 taikymo sritis, vykdant konkrečią grąžinimo operaciją Europos sienų ir pakrančių apsaugos būriai taip pat gali padėti buvusiajai Jugoslavijos Respublikai Makedonijai nustatyti į buvusiąją Jugoslavijos Respubliką Makedoniją grąžintinus asmenis pagal EB ir buvusiosios Jugoslavijos Respublikos Makedonijos readmisijos susitarimą.
 Europos sienų ir pakrančių apsaugos pajėgų būriai gali būti nusiųsti tik į tuos buvusiosios Jugoslavijos Respublikos Makedonijos teritorijos regionus, kurie ribojasi su ES išorės sienomis; būrio nariai tose buvusiosios Jugoslavijos Respublikos Makedonijos srityse turi vykdomuosius įgaliojimus, kaip nustatyta veiklos plane.
 Veiksmo pradėjimas
 Agentūra gali siūlyti pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą. Norint vykdyti veiksmą, reikia gauti buvusiosios Jugoslavijos Respublikos Makedonijos kompetentingų institucijų ir Agentūros sutikimą.
 Veiklos planas
 Prieš kiekvieną bendrą operaciją arba prieš kaskart teikiant skubią pasienio pagalbą, Agentūra ir buvusioji Jugoslavijos Respublika Makedonija turi susitarti dėl veiklos plano. Šiam veiklos planui taip pat turi pritarti su operacijos vykdymo teritorija besiribojanti (-čios) valstybė (-s) narė (-s).
 Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, įskaitant padėties aprašymą ir vertinimą, operacijos tikslą ir uždavinius, nurodoma operacijos koncepcija, siųstina techninė įranga, pateikiamas įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis ir įstaigomis arba tarptautinėmis organizacijomis nuostatos, taip pat nuostatos dėl pagrindinių teisių, įskaitant asmens duomenų apsaugą, nuostatos dėl koordinavimo, vadovavimo, kontrolės, ryšių ir atskaitomybės struktūros, organizacinių susitarimų ir logistikos, aptariami bendros operacijos arba skubios pasienio pagalbos vertinimo ir finansiniai aspektai.
 Būrio narių užduotys ir įgaliojimai
 Paprastai būriams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti. Jie laikosi buvusiosios Jugoslavijos Respublikos Makedonijos įstatymų ir kitų teisės aktų.
 Būriai buvusiosios Jugoslavijos Respublikos Makedonijos teritorijoje veikia tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant.
 Būrio nariai, jei reikia, dėvi savo uniformas; ant savo uniformų jie turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Jie taip pat privalo turėti akreditavimo dokumentą, kad juos buvusiosios Jugoslavijos Respublikos Makedonijos nacionalinės valdžios institucijos galėtų aiškiai identifikuoti.
 Būrio nariai gali nešiotis tarnybinius ginklus, šaudmenis ir įrangą, leidžiamus pagal jų valstybės nacionalinę teisę ir buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamus nešiotis tarnybinius ginklus, šaudmenis ir įrangą, taip pat apie teisės aktus, reglamentuojančius jų naudojimą, ir jų naudojimo sąlygas.
 Būrio nariai gali naudoti jėgą, taip pat panaudoti tarnybinį ginklą, šaudmenis ir įrangą gavę savo valstybės ir buvusiosios Jugoslavijos Respublikos Makedonijos valdžios institucijų leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos taip pat gali leisti būrio nariams panaudoti jėgą nedalyvaujant jų sienos apsaugos pareigūnams. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamą fizinės jėgos ir prievartos priemonių naudojimą ir jų naudojimo sąlygas.
 Prieš siunčiant būrio narius buvusiosios Jugoslavijos Respublikos Makedonijos valdžios institucijos informuoja Agentūrą, kuriomis nacionalinėmis duomenų bazėmis galima naudotis pagal buvusiosios Jugoslavijos Respublikos Makedonijos nacionalinės teisės aktus. Prieigą prie nacionalinių duomenų bazių turi tik įgaliotieji buvusiosios Jugoslavijos Respublikos Makedonijos asmenys, o duomenys gali būti perduodami tik būrio nariams, jei tai būtina.
 Veiksmo sustabdymas ir nutraukimas
 Tiek Agentūra, tiek buvusiosios Jugoslavijos Respublikos Makedonijos valdžios institucijos gali sustabdyti arba nutraukti veiksmą, jeigu jos mano, kad kita Šalis nesilaiko susitarimo arba veiklos plano nuostatų.
 Būrio narių privilegijos ir imunitetai
 Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų veiksmų, padarytų vykdant oficialias pareigas (tarnybines pareigas), tačiau jie neturės tokio imuniteto dėl veiksmų, kuriuos jie padarys nevykdydami tarnybinių pareigų.
 Veiklos plane tiksliai nustatyti veiksmai, dėl kurių suteikiamas imunitetas buvusiosios Jugoslavijos Respublikos Makedonijos baudžiamosios jurisdikcijos atžvilgiu.
 Jeigu būrio narys apkaltinamas nusikalstama veika, Agentūros vykdomasis direktorius prieš pradedant teisminį procesą buvusiosios Jugoslavijos Respublikos Makedonijos kompetentingoms institucijoms patvirtina, ar atitinkamą veiksmą būrio narys padarė vykdydamas oficialias pareigas. Agentūros vykdomasis direktorius priima sprendimą nuodugniai apsvarstęs visus sienos apsaugos pareigūną ar kitą susijusį darbuotoją nusiuntusios valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos jurisdikcijai yra privalomas.
 Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.
 Panaši tvarka taikoma būrio narių civilinei ir administracinei atsakomybei.
 Valstybė narė, nusiuntusi atitinkamą sienos apsaugos pareigūną ar kitą susijusį darbuotoją, gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos. Toks panaikinimas visada turi būti aiškiai suformuluotas.
 Susitarime numatyta žalos atlyginimo tvarka. Žalos atlyginimo tvarka grindžiama Reglamento (ES) 2016/1624 dėl Europos sienų ir pakrančių apsaugos pajėgų 42 straipsniu. Jeigu žalą padaro būrio narys, vykdydamas tarnybines pareigas, ją turi atlyginti buvusioji Jugoslavijos Respublika Makedonija. Jeigu žalą padaro dalyvaujančios valstybės narės būrio narys, vykdydamas tarnybines pareigas, dėl didelio neatsargumo ar tyčinio nusižengimo, arba jeigu žala padaryta nevykdant tarnybinių pareigų, buvusioji Jugoslavijos Respublika Makedonija gali prašyti per Agentūros vykdomąjį direktorių, kad žalą atlygintų atitinkama dalyvaujanti valstybė narė. Jeigu žalą padaro Agentūros darbuotojai, buvusioji Jugoslavijos Respublika Makedonija gali prašyti Agentūros atlyginti žalą.
 Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis nesusijusi civilinė byla.
 Būrio narių nuosavybė, kuri yra būtina jų oficialioms pareigoms vykdyti, negali būti konfiskuojama. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.
 Būrio nariams Agentūrai suteiktų paslaugų atžvilgiu netaikomos socialinės apsaugos nuostatos, kurios gali galioti buvusiojoje Jugoslavijos Respublikoje Makedonijoje. Jų tarnybinės pajamos ir atlyginimai, kuriuos jiems moka Agentūra arba jų valstybės narės, ir pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.
 Buvusiosios Jugoslavijos Respublikos Makedonijos valdžios institucijos leidžia įvežti ir išvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.
 Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba Agentūros įgaliotam atstovui.
 Būrio narių dokumentai, korespondencija ir nuosavybė neliečiami, išskyrus atvejus, kai taikomos vykdymo priemonės. Būrio nariai nėra įpareigoti duoti liudytojo parodymų.
 Akreditavimo dokumentas
 Agentūra, bendradarbiaudama su buvusiąja Jugoslavijos Respublika Makedonija, būrio nariams išduoda akreditavimo dokumentą, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti užduotis ir šiame susitarime ir veiklos plane nustatytus įgaliojimus. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.
 Pagrindinės teisės
 Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Jie savavališkai nediskriminuoja asmenų dėl jokių priežasčių, įskaitant dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.
 Kiekviena Šalis turi nustatyti skundų nagrinėjimo mechanizmą, skirtą pareiškimams, kad jos darbuotojai pažeidė pagrindines teises, nagrinėti. Agentūra nustatė Reglamento (ES) 2016/1624 dėl Europos sienų ir pakrančių apsaugos pajėgų 72 straipsnyje nurodytą skundų nagrinėjimo mechanizmą, todėl šią prievolę įvykdė. Tokius pareiškimus galėtų nagrinėti buvusiosios Jugoslavijos Respublikos Makedonijos ombudsmenas, nebent buvusiosios Jugoslavijos Respublikos Makedonijos valdžios institucijos nuspręstų nustatyti mechanizmą, konkrečiai skirtą pagal šį susitarimą pateiktiems skundams nagrinėti.
 Asmens duomenų tvarkymas
 Prireikus asmens duomenis tvarko būrio nariai, laikydamiesi Agentūrai ir ES valstybėms narėms taikomų taisyklių. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.
 Kaskart baigusios vykdyti veiksmus Agentūra, dalyvaujančios valstybės narės ir buvusiosios Jugoslavijos Respublikos Makedonijos valdžios institucijos rengia bendrą asmens duomenų tvarkymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.
 Ginčai ir aiškinimas
 Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.
 Nepavykus susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.
 Už šio susitarimo įgyvendinimą atsakingos kompetentingos institucijos
 Buvusiosios Jugoslavijos Respublikos Makedonijos vardu šį susitarimą įgyvendinti kompetentinga institucija yra Vidaus reikalų ministerija. Europos Sąjungos vardu – Europos sienų ir pakrančių apsaugos agentūra.
 Bendra deklaracija
 Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.
 2018/0319 (NLE)
 Pasiūlymas
 TARYBOS SPRENDIMAS
 dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu
 EUROPOS SĄJUNGOS TARYBA,
 atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 5 dalimi,
 atsižvelgdama į Europos Komisijos pasiūlymą,
 kadangi:
 (1)remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus;
 (2)2017 m. vasario 21 d. Taryba įgaliojo Komisiją pradėti derybas su buvusiąja Jugoslavijos Respublika Makedonija dėl susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso;
 (3)derybos dėl susitarimo dėl statuso pradėtos 2017 m. rugsėjo 15 d. ir buvo sėkmingai baigtos, parafavus susitarimą 2018 m. liepos 18 d.;
 (4)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
 3
 ; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;
 (5)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
 4
 ; todėl Airija nedalyvauja priimant šį sprendimą ir jis nėra jai privalomas ar taikomas;
 (6)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;
 (7)susitarimas dėl statuso Sąjungos vardu turėtų būti pasirašytas ir prie susitarimo pridėta deklaracija patvirtinta su sąlyga, kad jis bus sudarytas vėliau,
 PRIĖMĖ ŠĮ SPRENDIMĄ:
 1 straipsnis
 Įgaliojama Sąjungos vardu pasirašyti Europos Sąjungos ir buvusiosios Jugoslavijos Respublikos Makedonijos susitarimą dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso su sąlyga, kad minėtas susitarimas bus sudarytas.
 Susitarimo tekstas pridedamas prie šio sprendimo.
 2 straipsnis
 Sąjungos vardu patvirtinama prie šio sprendimo pridedama deklaracija.
 3 straipsnis
 Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.
 4 straipsnis
 Šis sprendimas įsigalioja jo priėmimo dieną.
 Priimta Briuselyje
 Tarybos vardu
 Pirmininkas
 (1)
 OL L 251, 2016 9 16, p. 1.
 (2)
 OL L 334, 2007 12 19, p. 7.
 (3)
 2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).
 (4)
 2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).
 ---documentbreak---
 EUROPOS KOMISIJA
 Briuselis, 2018 09 05
 COM(2018) 610 final
 PRIEDAS
 prie
 pasiūlymo dėl Tarybos sprendimo
 dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu
 PRIEDAS
 SUSITARIMAS DĖL STATUSO
 Europos Sąjungos ir buvusiosios Jugoslavijos Respublikos Makedonijos susitarimas dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso
 EUROPOS SĄJUNGA
 ir BUVUSIOJI JUGOSLAVIJOS RESPUBLIKA MAKEDONIJA,
 toliau – Šalys,
 KADANGI gali susidaryti padėtis, kai Europos sienų ir pakrančių apsaugos agentūra (toliau – Agentūra) koordinuos Europos Sąjungos valstybių narių ir buvusiosios Jugoslavijos Respublikos Makedonijos operatyvinį bendradarbiavimą, įskaitant buvusiosios Jugoslavijos Respublikos Makedonijos teritorijoje,
 ATSIŽVELGDAMOS į tai, kad buvusioji Jugoslavijos Respublika Makedonija, kaip ES narystės siekianti šalis kandidatė nuo 2005 m., glaudžiai bendradarbiauja su Sąjunga valdant migracijos srautus ir kovojant su nelegalia imigracija bei tarpvalstybiniu nusikalstamumu,
 KADANGI Šalys laikysis prie šio susitarimo dėl statuso pridedamų deklaracijų nuostatų,
 KADANGI reikėtų nustatyti teisinę sistemą, t. y. parengti susitarimą dėl statuso susidarius padėčiai, kai Europos sienų ir pakrančių apsaugos agentūros būrio nariai vykdys vykdomuosius įgaliojimus buvusiosios Jugoslavijos Respublikos Makedonijos teritorijoje,
 ATSIŽVELGDAMOS į tai, kad visi Europos sienų ir pakrančių apsaugos agentūros veiksmai buvusiosios Jugoslavijos Respublikos Makedonijos teritorijoje turi būti vykdomi visiškai gerbiant pagrindines teises,
 NUSPRENDĖ SUDARYTI ŠĮ SUSITARIMĄ:
 1 straipsnis
 Susitarimo taikymo sritis
 1.Šiuo susitarimu reglamentuojamos Agentūros būrio narių teisės ir pareigos valdant migracijos srautus ir kovojant su nelegalia imigracija bei tarpvalstybiniu nusikalstamumu buvusiojoje Jugoslavijos Respublikoje Makedonijoje, kurioje jie vykdys vykdomuosius įgaliojimus, taip pat kiti aspektai, būtini veiksmams, kuriuose dalyvauja Agentūros būrio nariai ir buvusiosios Jugoslavijos Respublikos Makedonijos kompetentingos institucijos, vykdyti.
 2.Šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas) taikymo sritis. Kalbant apie 2 straipsnio 4 dalyje apibrėžtas grąžinimo operacijas, šis Susitarimas yra susijęs tik su operatyvine pagalba grąžinimo operacijoms, vykdomoms pagal EB ir buvusiosios Jugoslavijos Respublikos Makedonijos readmisijos susitarimą.
 3.Šis susitarimas taikomas tik buvusiosios Jugoslavijos Respublikos Makedonijos teritorijoje ir būrio nariai vykdo vykdomuosius įgaliojimus tik veiklos plane nustatytose buvusiosios Jugoslavijos Respublikos Makedonijos srityse.
 2 straipsnis
 Sąvokų apibrėžtys
 Susitarime vartojamų terminų apibrėžtys:
 1)veiksmas – bendra operacija, skubi pasienio pagalba arba grąžinimo operacija;
 2)bendra operacija – veiksmai, kuriais siekiama prie buvusiosios Jugoslavijos Respublikos Makedonijos išorės sienų, kurios ribojasi su valstybe nare, sustabdyti nelegalią imigraciją arba tarpvalstybinį nusikalstamumą, arba veiksmai, kuriais siekiama teikti daugiau techninės ir operatyvinės pagalbos ir kurie vykdomi buvusiosios Jugoslavijos Respublikos Makedonijos teritorijoje, taip pat Agentūros būrio narių siuntimas į buvusiosios Jugoslavijos Respublikos Makedonijos teritoriją nustatytam laikotarpiui vadovaujantis veiklos planu;
 3)skubi pasienio pagalba – veiksmai, kuriais siekiama reaguoti į konkrečius ir neproporcingus sunkumus prie buvusiosios Jugoslavijos Respublikos Makedonijos sienų, kurios ribojasi su valstybe nare, ir kurie ribotą laikotarpį vykdomi buvusiosios Jugoslavijos Respublikos Makedonijos teritorijoje vadovaujantis veiklos planu;
 4)grąžinimo operacija – Agentūros koordinuojama ir vienos arba daugiau valstybių narių techninėmis ir operatyvinėmis priemonėmis remiama operacija, per kurią grąžinamieji asmenys iš vienos arba daugiau valstybių narių priverstinai arba savanoriškai grąžinami į buvusiąją Jugoslavijos Respubliką Makedoniją, vadovaujantis Europos bendrijos ir buvusiosios Jugoslavijos Respublikos Makedonijos susitarimu dėl neteisėtai gyvenančių asmenų readmisijos;
 5)sienų kontrolė – asmenų kontrolė prie sienos išimtinai esant ketinimui kirsti sieną arba įvykus tokiam kirtimui, neatsižvelgiant į jokias kitas aplinkybes, kuri apima patikrinimus kertant sieną ir sienos stebėjimą tarp sienos perėjimo punktų;
 6)būrio narys – Agentūros darbuotojas arba dalyvaujančios valstybės narės sienos apsaugos būrio pareigūnas, įskaitant sienos apsaugos pareigūnus, kuriuos valstybės narės deleguoja į Agentūrą, siunčiamas vykdant veiksmus; tai gali apimti kitus atitinkamus darbuotojus, kurių pareigos bus nustatytos veiklos plane;
 7)valstybė narė – bet kuri Europos Sąjungos valstybė narė;
 8)buveinės valstybė narė – valstybė narė, kurios sienos apsaugos pareigūnas arba kitas atitinkamas darbuotojas yra būrio narys;
 9)asmens duomenys – bet kokia informacija, susijusi su fiziniu asmeniu, kurio tapatybė nustatyta arba kurio tapatybę galima nustatyti; asmuo, kurio tapatybę galima nustatyti, yra asmuo, kurio tapatybę tiesiogiai ar netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelias to asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius;
 10)dalyvaujanti valstybė narė – valstybė narė, kuri dalyvauja vykdant veiksmus buvusiojoje Jugoslavijos Respublikoje Makedonijoje ir teikia techninę įrangą, siunčia sienos apsaugos pareigūnus ir kitus atitinkamus darbuotojus, kurie siunčiami kaip būrio nariai;
 11)Agentūra – Reglamentu (ES) 2016/1624 dėl Europos sienų ir pakrančių apsaugos pajėgų įsteigta Europos sienų ir pakrančių apsaugos agentūra;
 12)būrio narių vykdomieji įgaliojimai – įgaliojimai, būtini sienų kontrolės užduotims atlikti ir grąžinimo operacijoms vykdyti buvusiosios Jugoslavijos Respublikos Makedonijos teritorijoje vykdant į veiklos planą įtrauktus bendrus veiksmus.
 3 straipsnis
 Veiksmo pradėjimas
 1.Agentūra gali imtis iniciatyvos pasiūlyti buvusiosios Jugoslavijos Respublikos Makedonijos kompetentingoms institucijoms pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą.
 2.Norint vykdyti veiksmą, reikia gauti ir buvusiosios Jugoslavijos Respublikos Makedonijos kompetentingų institucijų, ir Agentūros sutikimą.
 4 straipsnis
 Veiklos planas
 Kai vykdoma bendra operacija ar teikiama skubi pasienio pagalba, Agentūra ir buvusioji Jugoslavijos Respublika Makedonija susitaria dėl veiklos plano, kuriam pritaria valstybė narė ar valstybės narės, kuri (-ios) ribojasi su teritorija, kurioje vykdomi veiksmai. Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, be kita ko, padėties aprašymas ir vertinimas, modus operandi, operacijos tikslas ir uždaviniai, siųstina techninė įranga, įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis, įstaigomis ar tarptautinėmis organizacijomis nuostatos, nuostatos dėl pagrindinių teisių, įskaitant asmens duomenų apsaugą, numatoma veiksmo trukmė ir geografinė sritis, kurioje jis vyks, būrio narių užduočių, atsakomybės, įskaitant pagarbą pagrindinėms teisėms, aprašas, ir specialūs nurodymai būrio nariams, leistinas paieškos atlikimas duomenų bazėse ir leistinas tarnybinių ginklų, šaudmenų ir įrangos naudojimas buvusiojoje Jugoslavijos Respublikoje Makedonijoje, būrių sąrašai ir kitų atitinkamų darbuotojų siuntimas, vadovavimo ir kontrolės nuostatos, įskaitant buvusiosios Jugoslavijos Respublikos Makedonijos sienos apsaugos pareigūnų, atsakingų už bendradarbiavimą su Agentūros būrio nariais, vardus, pavardes ir laipsnius, visų pirma buvusiosios Jugoslavijos Respublikos Makedonijos sienos apsaugos pareigūnų, vadovaujančių būrio narių siuntimo į buvusiąją Jugoslavijos Respubliką Makedoniją metu, vardus, pavardes ir laipsnius, ir būrio narių vieta vadovavimo grandinėje, techninės įrangos, kuri bus naudojama, pobūdis; koordinavimo, vadovavimo, kontrolės, komunikacijos ir ataskaitų teikimo struktūra, organizacinė tvarka ir logistika, bendros operacijos ar skubios pasienio pagalbos vertinimas ir finansiniai aspektai. Bendros operacijos arba skubios pasienio pagalbos vertinimą kartu atlieka buvusioji Jugoslavijos Respublika Makedonija ir Agentūra.
 5 straipsnis
 Būrio narių užduotys ir įgaliojimai
 1. Būrio nariams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti.
 2. Būrio nariai laikosi buvusiosios Jugoslavijos Respublikos Makedonijos įstatymų ir kitų teisės aktų.
 3. Būrio nariai buvusiosios Jugoslavijos Respublikos Makedonijos teritorijoje gali vykdyti užduotis ir įgaliojimus tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant. Prireikus buvusioji Jugoslavijos Respublika Makedonija pateikia būriui nurodymus pagal veiklos planą.
 Agentūra per savo koordinavimo pareigūną gali perduoti buvusiosios Jugoslavijos Respublikos Makedonijos pasienio policijos atsakingam asmeniui savo nuomonę dėl būriui duotų nurodymų. Tuo atveju buvusioji Jugoslavijos Respublika Makedonija apsvarsto šią nuomonę ir kuo labiau į ją atsižvelgia.
 Jei būriui duoti nurodymai neatitinka veiklos plano, koordinavimo pareigūnas nedelsdamas praneša apie tai Agentūros vykdomajam direktoriui. Vykdomasis direktorius gali imtis tinkamų priemonių, be kita ko, sustabdyti arba nutraukti veiksmą.
 4. Vykdydami savo užduotis ir įgaliojimus, būrių nariai, kai tinkama, dėvi savo uniformas. Būrio nariai ant savo uniformų, kai tinkama, taip pat turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Kad būrio narius galėtų identifikuoti buvusiosios Jugoslavijos Respublikos Makedonijos nacionalinės institucijos, jie visada turi turėti 8 straipsnyje nurodytą akreditavimo dokumentą.
 5. Vykdydami jiems pavestas užduotis ir įgaliojimus, būrio nariai gali nešiotis tarnybinius ginklus, šaudmenis ir įrangą, leidžiamus pagal buveinės valstybės narės ir buvusiosios Jugoslavijos Respublikos Makedonijos nacionalinės teisės aktus. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus tarnybinius ginklus, šaudmenis ir įrangą, su jais susijusią teisinę sistemą ir jų naudojimo sąlygas.
 6. Būrio nariams vykdant savo užduotis ir įgaliojimus leidžiama naudoti jėgą, taip pat panaudoti tarnybinį ginklą, šaudmenis ir įrangą, gavus buveinės valstybės narės ir buvusiosios Jugoslavijos Respublikos Makedonijos leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos nacionalinę teisę. Buvusioji Jugoslavijos Respublika Makedonija gali leisti būrio nariams panaudoti jėgą nedalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus fizinės jėgos ir prievartos priemonių naudojimą ir jų naudojimo sąlygas.
 7.Buvusioji Jugoslavijos Respublika Makedonija prieš siunčiant būrio narius Agentūrai praneša, kuriose nacionalinėse duomenų bazėse galima atlikti paiešką. Paieška šiose duomenų bazėse atliekama laikantis buvusiosios Jugoslavijos Respublikos Makedonijos nacionalinės teisės.
 Nacionalinėmis duomenų bazėmis naudojasi tik įgaliotieji buvusiosios Jugoslavijos Respublikos Makedonijos asmenys, kurie turi leidimą naudotis atitinkamomis duomenų bazėmis.
 Buvusioji Jugoslavijos Respublika Makedonija gali leisti pasidalinti savo duomenų bazių duomenimis su būrio nariais, jei to reikia veiklos tikslais, nurodytais veiklos plane, ir vykdant grąžinimo operacijas.
 6 straipsnis
 Veiksmo sustabdymas ir nutraukimas
 1. Agentūros vykdomasis direktorius gali nutraukti arba sustabdyti veiksmą, apie tai buvusiajai Jugoslavijos Respublikai Makedonijai pranešęs raštu, jeigu buvusioji Jugoslavijos Respublika Makedonija nesilaiko šio susitarimo arba veiklos plano nuostatų. Vykdomasis direktorius nurodo buvusiajai Jugoslavijos Respublikai Makedonijai to priežastis.
 2. Buvusioji Jugoslavijos Respublika Makedonija gali sustabdyti arba nutraukti veiksmą, apie tai Agentūrai pranešusi raštu, jeigu Agentūra arba bet kuri dalyvaujanti valstybė narė nesilaiko šio susitarimo arba veiklos plano nuostatų. Buvusioji Jugoslavijos Respublika Makedonija nurodo Agentūrai to priežastis.
 3. Visų pirma, Agentūros vykdomasis direktorius arba buvusiosios Jugoslavijos Respublikos Makedonijos vidaus reikalų ministras gali sustabdyti arba nutraukti veiksmą, jeigu pažeidžiamos pagrindinės teisės, nesilaikoma negrąžinimo principo arba duomenų apsaugos taisyklių.
 4. Veiksmo nutraukimas neturi įtakos teisėms ar prievolėms, atsirandantiems vykdant šį susitarimą arba veiklos planą iki veiksmo nutraukimo.
 7 straipsnis
 Būrio narių privilegijos ir imunitetai
 1. Agentūros būrio nariams suteiktomis teisėmis ir imunitetais siekiama užtikrinti, kad nariai sėkmingai atliktų savo oficialias pareigas, vykdydami veiksmus buvusiosios Jugoslavijos Respublikos Makedonijos teritorijoje pagal veiklos planą.
 2. Būrio narių dokumentai, korespondencija ir nuosavybė turi neliečiamybę, išskyrus atvejus, kai taikomos pagal šio straipsnio 8 dalį leidžiamos vykdymo priemonės.
 3. Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.
 Jei būrio narys apkaltinamas nusikalstama veika, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą Agentūros vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu. Iki tokio patvirtinimo Agentūra ir buveinės valstybė narė nesiima jokių priemonių, galinčių sutrukdyti buvusiosios Jugoslavijos Respublikos Makedonijos kompetentingoms institucijoms vėliau galbūt pradėti baudžiamąjį persekiojimą dėl būrio nario.
 Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūros nepradedamos. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.
 Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.
 4. Būrio nariai turi imunitetą nuo buvusiosios Jugoslavijos Respublikos Makedonijos civilinės ir administracinės jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.
 Jeigu būrio nariui iškeliama civilinė byla bet kuriame buvusiosios Jugoslavijos Respublikos Makedonijos teisme, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingai institucijai pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu.
 Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūra nepradedama. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.
 Jei būrio nariams pradedamas teisminis procesas, jie nebegali remtis imunitetu nuo jurisdikcijos dėl priešieškinio, tiesiogiai susijusio su pagrindiniu ieškiniu.
 5. Buveinės valstybė narė gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos pagal šio straipsnio 3 ir 4 dalis. Toks panaikinimas visada turi būti aiškiai suformuluotas.
 6. Būrio nariai nėra įpareigoti duoti liudytojo parodymų.
 7. Jeigu būrio narys, atlikdamas oficialias pareigas veiksmų pagal veiklos planą vykdymo metu, padaro žalą, ją turi atlyginti buvusioji Jugoslavijos Respublika Makedonija.
 Jeigu žalą dalyvaujančios valstybės narės būrio narys, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali kreiptis į Agentūros vykdomąjį direktorių ir prašyti, kad žalą atlygintų atitinkama dalyvaujanti valstybė narė.
 Jeigu žalą būrio narys, kuris yra Agentūros darbuotojas, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali prašyti, kad žalą atlygintų Agentūra.
 8. Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis vykdant veiksmus pagal veiklos planą nesusijusi civilinė byla.
 Būrio narių nuosavybė, kuri, kaip patvirtino Agentūros vykdomasis direktorius, yra būtina jų oficialioms pareigoms vykdyti, negali būti konfiskuojama vykdant teismo sprendimą, nutartį ar įsakymą. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.
 9. Tai, kad būrio nariai turi imunitetą nuo buvusiosios Jugoslavijos Respublikos Makedonijos jurisdikcijos, nereiškia, kad atitinkamos buveinės valstybės narės jų atžvilgiu neturi jurisdikcijos.
 10. Būrio narių Agentūrai suteiktų paslaugų atžvilgiu netaikomos socialinės apsaugos nuostatos, kurios galioja buvusiojoje Jugoslavijos Respublikoje Makedonijoje.
 11. Būrio narių tarnybinės pajamos ir atlyginimai, kuriuos jiems moka Agentūra arba buveinės valstybės narės, bei pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.
 12. Buvusioji Jugoslavijos Respublika Makedonija, laikydamasi galiojančių įstatymų ir kitų teisės aktų, leidžia įvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas. Buvusioji Jugoslavijos Respublika Makedonija taip pat leidžia šiuos daiktus išsivežti.
 13. Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba atitinkamo (-ų) būrio nario (-ų) atstovui.
 8 straipsnis
 Akreditavimo dokumentas
 1. Agentūra, bendradarbiaudama su buvusiąja Jugoslavijos Respublika Makedonija, kiekvienam būrio nariui išduoda dokumentą oficialiosiomis Šalių kalbomis, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti šio susitarimo 5 straipsnyje ir veiklos plane nurodyta užduotis ir įgaliojimus. Dokumente pateikiama ši informacija apie narį: vardas, pavardė ir pilietybė; laipsnis arba pareigybės pavadinimas; neseniai daryta skaitmeninė nuotrauka ir užduotys, kurias leista vykdyti siuntimo metu.
 2. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.
 3. Pasibaigus veiksmams, akreditavimo dokumentas grąžinamas Agentūrai.
 9 straipsnis
 Pagrindinės teisės
 1. Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio arba baudimo draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Vykdydami savo užduotis ir įgaliojimus, jie savavališkai nediskriminuoja asmenų dėl jokių priežasčių, įskaitant nediskriminavimą dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms ir kurių jie imasi vykdydami savo užduotis ir įgaliojimus, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.
 2. Kiekviena šalis nustato skundų nagrinėjimo tvarką, taikomą įtarus, kad jos darbuotojai, atlikdami oficialias pareigas vykdant bendrą operaciją, teikiant skubią pasienio pagalbą ar vykdant grąžinimo operaciją, pažeidė pagrindines teises.
 10 straipsnis
 Asmens duomenų tvarkymas
 1. Asmens duomenys tvarkomi tik tais atvejais, kai to reikia buvusiajai Jugoslavijos Respublikai Makedonijai, Agentūrai ar dalyvaujančioms valstybėms narėms įgyvendinant šį susitarimą.
 2. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.
 3. Agentūra ir dalyvaujanti (-čios) valstybė (-s) narė (-s), tvarkydamos asmens duomenis administravimo tikslais, įskaitant asmens duomenų perdavimą buvusiajai Jugoslavijos Respublikai Makedonijai, laikosi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo, 2008 m. lapkričio 27 d. Tarybos pamatinio sprendimo 2008/977/TVR dėl asmens duomenų, tvarkomų vykdant policijos ir teisminį bendradarbiavimą baudžiamosiose bylose, apsaugos ir Agentūros patvirtintų priemonių, kuriomis taikomas Reglamentas (EB) Nr. 45/2001, kaip nurodyta Reglamento (ES) 2016/1624 45 straipsnio 2 dalyje.
 4. Jei, tvarkant asmens duomenis, juos reikia perduoti, perduodamos asmens duomenis buvusiajai Jugoslavijos Respublikai Makedonijai valstybės narės ir Agentūra nurodo bet kokį bendrąjį arba konkretų galimybės su jais susipažinti arba jų naudojimo apribojimą, taip pat taikomą perdavimui, ištrynimui arba sunaikinimui. Kai tokio apribojimo būtinybė paaiškėja po asmens duomenų perdavimo, jos apie tai atitinkamai informuoja buvusiąją Jugoslavijos Respubliką Makedoniją.
 5. Asmens duomenis, administravimo tikslais renkamus vykstant operacijai, Agentūra, dalyvaujančios valstybės narės ir buvusioji Jugoslavijos Respublika Makedonija gali tvarkyti laikydamosi galiojančių duomenų apsaugos teisės aktų.
 6. Kaskart baigusios vykdyti veiksmus Agentūra, dalyvaujančios valstybės narės ir buvusioji Jugoslavijos Respublika Makedonija rengia bendrą šio straipsnio 1–5 dalių taikymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.
 11 straipsnis
 Ginčai ir aiškinimas
 1. Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.
 2. Nepavykus iš anksto susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.
 12 straipsnis
 Susitarimo įsigaliojimas, trukmė ir nutraukimas
 1. Šį susitarimą Šalys patvirtina pagal teisines vidaus procedūras.
 2. Šis susitarimas įsigalioja pirmą antro mėnesio, einančio po to, kai Šalys viena kitai praneša, kad 1 dalyje nurodytos teisinės vidaus procedūros yra baigtos, dieną.
 3. Šis susitarimas sudaromas neribotam laikui. Šis susitarimas gali būti nutrauktas rašytiniu Šalių susitarimu arba bet kuri Šalis gali jį nutraukti vienašališkai. Pastaruoju atveju susitarimą nutraukti pageidaujanti Šalis raštu apie tai praneša kitai Šaliai diplomatiniais kanalais.
 Susitarimo nutraukimas įsigalioja pirmą antro mėnesio, einančio po to, kai pateiktas pranešimas, dieną.
 4. Šis susitarimas bet kada gali būti keičiamas abiejų Šalių rašytiniu sutarimu. Pakeitimai įsigalioja pagal šio straipsnio 1 dalį.
 5. Pranešimai pagal šį straipsnį, skirti Europos Sąjungai, siunčiami Europos Sąjungos Tarybos generaliniam sekretoriatui, o skirti buvusiajai Jugoslavijos Respublikai Makedonijai – buvusiosios Jugoslavijos Respublikos Makedonijos užsienio reikalų ministerijai.
 13 straipsnis
 Ryšys su kitais susitarimais
 Šis susitarimas nedaro poveikio Šalių teisėms ir prievolėms, kylančioms iš kitų tarptautinių susitarimų, kuriais abi Šalys yra saistomos.
 14 straipsnis
 Už šio susitarimo įgyvendinimą atsakingos kompetentingos institucijos
 1. Buvusiosios Jugoslavijos Respublikos Makedonijos vardu šį susitarimą įgyvendinanti kompetentinga institucija yra Vidaus reikalų ministerija.
 2. Europos Sąjungos vardu šį susitarimą įgyvendinanti kompetentinga institucija yra Agentūra.
 BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO
 Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų Šalių asociacijos įgyvendinant, taikant ir plėtojant Šengeno acquis.
 Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir buvusioji Jugoslavijos Respublika Makedonija nedelsdamos sudarytų dvišalius susitarimus dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų, kurių sąlygos būtų panašios į nustatytąsias šiame susitarime.
 BENDRA DEKLARACIJA
 Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.